**Varza**

*Nelu Preda*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Varza, poate fi deliciu, însă cere sacrificiu :

Tre’ s-o semeni, s-o repici, muncă multă, ce să zici-

Zi de zi s-o uzi că-i cald, altfel, frunzele îi cad,

S-o stropești pentru gângănii, pentru alte urâtănii!

Mai mereu te uiți la ea, cum îi crește mantia,

De jupoane creponate, alburii și-nmiresmate!

Mândră tare se fălește și-apoi crește iar și crește,

Se-nfoiază și se strânge, până ce sferică-ajunge !

Iată, este numai bună, de tăiat noaptea pe lună,

Ca să nu se ofilească, frunzele să nu-i pălească !

Dimineața vine-n grabă, negustorul cu tarabă,

Se tocmește, se tocmește, pe țăran îl amețește,

Și-o cumpără, ce să zic, mai pe lucru de nimic !

O aduce-apoi la piață, cum n-a mai văzut în viață,

Liniștită, pe tarabă și o cumpără o babă !

Poposește-n plasa ei, apoi cu tramvaiul trei,

Pe trotuar, în lift și gata, ea va deveni salata,

Sau călită cu cârnați, un deliciu pentru frați !

Un destin cum are varza, poate să te-apuce groaza:

Ciopățită și tocată, perpelită, marinată,

Însă în final deliciu, dup-atâta sacrificiu !

Ăsta da final dramatic, rafinat și aromatic,

Pentru varza preparată și papila leșinată !